1. Nominalistlik liigikontseptsioon. Selle kohaselt pole liike üldse reaalselt olemas, looduses esinevad ainult üksikisendid või ka nende mingid rühmad, millede vahel pole aga tegelikke erinevusi ega piire; isendite tunnused lähevad sujuvalt üksteiseks üle. Liik on seega ainult inimese ettekujutuses esinev abstraktsioon, mingi kokkuleppeline, vaid sõnaliselt e. nominaalselt käibel olev mõiste, mida inimesed kasutavad selleks, et hõlpsamini  iseloomustada  või kirjeldada looduse  mitmekesisust. Nominalistliku liigikontseptsiooni kohaselt ühendatakse looduses reaalselt esinevad indiviidid liikideks ainult subjektiivsetel alustel.